ประกันแบ่งโซนพื้นที่เสี่ยงภัยเล็งขึ้นเบี้ยแผ่นดินไหวปี’55
สมาคมประกันภัย ชี้ ปีหน้าเบี้ยแผ่นดินไหวอาจปรับขึ้นตามพื้นที่
21 ส.ค. 2554

สมาคมประกันภัย ชี้ ปีหน้าเบี้ยแผ่นดินไหวอาจปรับขึ้นตามพื้นที่
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า ขณะนี้บริษัทประกันภัยแต่ละแห่งอยู่ระหว่างสำรวจภัยว่ามีลูกค้ารายใดที่ได้รับผลกระทบ และได้ทำประกันภัยแผ่นดินไหวที่เกิดขึ้นเมื่อวันที่ 24 มี.ค.ที่ผ่านมาบ้าง แต่ข้อมูลที่มีอยู่พบว่าการทำประกันภัยแผ่นดินไหวในไทยยังมีปริมาณที่น้อยอยู่ โดยเฉพาะประชาชนทั่วไปที่ไม่ค่อยทำประกันแผ่นดินไหว
อย่างไรก็ตาม ยังไม่ได้รับแจ้งหรือการส่งสัญญาณใดๆ จากบริษัทรับประกันภัยต่อในต่างประเทศว่าจะต้องมีการปรับขึ้นค่าเบี้ยประกันภัยแผ่นดินไหวเพิ่มตามความเสี่ยงที่มีโอกาสเกิดเหตุในไทยถี่ขึ้นตามสภาพภูมิศาสตร์ที่เปลี่ยนแปลงไป เนื่องจากบริษัทรับประกันภัยต่อในต่างประเทศเองก็ได้เข้ามาเก็บข้อมูล และให้ข้อมูลเกี่ยวกับแผ่นดินไหวในไทยกับบริษัทประกันในไทยเป็นเวลากว่า 10 ปีแล้ว 
“ในปีนี้คงไม่มีการปรับขึ้นเบี้ยประกันแผ่นดินไหวอีกแล้ว แต่คาดว่าในปี 2555 หากบริษัทประกันจะรับทำประกันภัยแผ่นดินไหว อาจต้องมีการแบ่งโซนตามความเสี่ยงของการเกิดแผ่นดินไหวของไทย ก่อนที่จะมีการกำหนดเป็นค่าเบี้ยอัตราใหม่ออกมา จากเดิมที่จะคิดค่าเบี้ยเป็นภาพรวมทั้งประเทศ อย่างไรก็ตาม ภาพรวมของไทยขณะนี้ยังมีความเสี่ยงด้านแผ่นดินไหวน้อยมาก และหากเกิดขึ้นก็เป็นผลกระทบทางอ้อมและเกิดเฉพาะพื้นที่ ขณะที่บริษัทประกันมีความเป็นห่วงเรื่องของภัยจากน้ำท่วมมากกว่า เพราะเวลาเกิดเหตุแล้วกินพื้นที่เป็นวงกว้างเกือบทั่วประเทศ” นายจีรพันธ์ กล่าว
ทั้งนี้ ทางสมาคมและสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เตรียมออกแบบประกันภัยราคาประหยัดที่ให้ความคุ้มครองเรื่องภัยจากแผ่นดินไหวและน้ำท่วมมาขายให้กับประชาชนทั่วไป
นางจันทรา บูรณฤกษ์ เลขาธิการ คปภ. กล่าวว่า ในเบื้องต้นขอให้ประชาชนตรวจสอบกรมธรรม์ประกันภัยที่ได้ซื้อไว้ว่ามีความคุ้มครองอะไรบ้าง เนื่องจากปัจจุบันมักเกิดภัยธรรมชาติ เช่น แผ่นดินไหว น้ำท่วมบ่อยครั้ง จึงขอให้ประชาชนซื้อประกันภัย รวมถึงความคุ้มครองเพิ่มเติมเพื่อช่วยแบ่งเบาภาระทางการเงิน